Verkeersman vas wat 'geld vir rybewyse kry' | Netwerk24
Verkeersman vas wat 'geld vir rybewyse kry'
Deur Maygene de Wee 13 September 2019 18:59
Die man aan die stuur van Bredasdorp se lisensietoetssentrum- en voertuigtoetsstasie is Donderdag in die landdroshof in Bredasdorp op borgtog van R5 000 vrygelaat.
Bernardus "Banana" Januarie (60) is Woensdag in hegtenis geneem en het volgens die polisie op 'n aanklag van bedrog verskyn.
Die ondersoek teen Januarie volg nadat inligting van 'n man ontvang is dat rybewyse by die toetssentrum uitgereik word sonder dat mense getoets is. Januarie het glo geld gekry in ruil vir die rybewyse.
'n Bron by die Kaap-Agulhas-munisipaliteit sê die inligting is nagegaan en Januarie is ná 'n ondersoek in hegtenis geneem.
Luidens 'n e-pos wat Dean O'Neill, die munisipale bestuurder, na kollegas gestuur het, was die munisipaliteit bewus van die ondersoek teen Januarie.
O'Neill het mense ingelig dat die verkeersbeampte in hegtenis geneem is en sê nog soortgelyke klagte kan verwag word omdat nog inligting intussen aan die lig gekom het wat nou ondersoek word.